पाएं अपने शहर की ताज़ा ख़बरें और फ्री ई-पेपरडाउनलोड करें
पटना। एक अनियंत्रित कार ने छह लोगों को कुचल दिया। मरने वालों में चार महिलाएं और दो बच्चे शामिल हैं। घटना पटना के अजीमचक गांव के पास हुई। चालक और कार सवार फरार हो गए। नाराज लोगों ने सड़क जाम कर हंगामा किया।
सभी अरवल जिले के कजंरी पोखरा गांव से अजीमचक गांव में प्याज उखाड़ने के लिए यहां पहुंचे थे। सोमवार की सुबह महिलाएं खेत में काम पर जाने से पहले सड़क से थोड़ी दूरी पर बैठीं थीं। कोई मुंह-हाथ धो रहा था, कोई खाना बनाने की तैयारी में था। इसी बीच मसौढ़ी से पटना की तरफ तेज गति से आती हुई एक कार ने सभी को कुचल दिया। दुर्घटना में घटनास्थल पर ही सुंदरी देवी (38 वर्ष) उनकी बेटी मनोरमा (13 वर्ष), प्रभा देवी (30 वर्ष), बलवंती देवी (25 वर्ष), कुमरी देवी (28 वर्ष) की मौत हो गई। जबकि प्रभा देवी के बेटे सूरज कुमार (09 वर्ष) की मौत एनएमसीएच में ईलाज के दौरान हो गई।
गाड़ी से मिली शराब की बोतलें:
महिलाओं को कुचलने के बाद कार ने पोल को टक्कर मारी। फिर गड्ढ़े में जा गिरी। हालांकि इसके बाद भी कार में सवार सभी लोग भागने में सफल रहे। डीएसपी सदर मुत्तफिक अहमद ने बताया कि कार से शराब की कई बोतलें मिली हैं। सड़क से जितनी दूर आकर कार ने महिलाओं को कुचला है उससे लगता है कि चालक शराब के नशे में होगा। पुलिस वाहन की पहचान कर दोषियों तक पहुंचने का प्रयास कर रही है।
सड़क जाम कर किया हंगामा:
घटना से आक्रोशित लोगों ने एनएच जाम कर घंटों हंगामा किया। अजीमचक गांव के दोनों तरफ कई किलोमीटर तक जाम लग गया। बाद में सदर डीएसपी मुत्तफिक अहमद और सम्मपतचक के बीडीओ राजेश कुमार के समझाने-बुझाने पर लोगों ने जाम हटाया। मृतक के परिजनों को पारिवारिक लाभ योजना के तहत मुआवजा दिया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva bho_Deva hin_Deva zho_Hant eng_Latn